Միլոշ Վուչևիչ

**Միլոշ Վուչևիչ** (, ), սերբ իրավաբան, քաղաքական և պետական գործիչ: Սերբիայի վարչապետը 2024 թվականի մայիսի 2-ից։ Նախկինում զբաղեցրել է Սերբիայի փոխվարչապետի և պաշտպանության նախարարի պաշտոնը 2022-2024 թվականներին։ Վուչևիչը նաև Սերբիայի առաջադիմական կուսակցության ներկայիս նախագահն է: Զբաղեցրել է Նովի Սադի քաղաքապետի պաշտոնը 2012-2022 թվականներին։

## Վաղ տարիք, կրթություն և իրավաբանական կարիերա
Ծնվել է 1974 թվականի դեկտեմբերի 10-ին Նովի Սադում: Տարրական դպրոցն ավարտել է Նովի Սադում, իսկ միջնակարգը՝ Բաչկի Պետրովացում: 2002 թվականին Վուչևիչը ավարտել է Նովի Սադի համալսարանի իրավաբանական ֆակուլտետը։

Վուչևիչը փաստաբանությամբ զբաղվել է ընտանեկան փաստաբանական գրասենյակում մինչև 2012 թվականը:

## Քաղաքական կարիերա
Վուչևիչն իր քաղաքական կարիերան սկսել է որպես ծայրահեղ աջ Սերբական արմատական կուսակցության (ՍԱԿ) անդամ, որտեղ նրա հայրը եղել է բարձրաստիճան անդամ: Ավելի ուշ՝ 2008 թվականին, ՍԱԿ-ը բաժանվել է, և Վուչևիչը միացել է անջատված Սերբիայի առաջադիմական կուսակցությանը (ՍԱԿ), որը գլխավորել են Տոմիսլավ Նիկոլիչը և Ալեքսանդր Վուչիչը։

### Նովի Սադի քաղաքապետ (2012-2022 թվականներ)
2012 թվականի տեղական ընտրություններից հետո Վուչևիչը ձայների մեծամասնությամբ ընտրվել է Նովի Սադի քաղաքապետ։  2015-2016 թվականներին եղել է Տեղական տնտեսական զարգացման ազգային դաշինքի (ՆԱԼԵԴ) տնօրենների խորհրդի անդամ։ 2016 և 2020 թվականների տեղական ընտրություններից հետո վերընտրվել է քաղաքապետ։

2021 թվականի նոյեմբերին ՍԱԿ կուսակցության ժողովում ընտրվել է կուսակցության փոխնախագահ։

### Փոխվարչապետ և պաշտպանության նախարար (2022–2024 թվականներ)
2022 թվականի հոկտեմբերի 23-ին Սերբիայի առաջադիմական կուսակցության նախագահ Ալեքսանդր Վուչիչը հայտարարել է, որ իր կուսակցությունը Միլոշ Վուչևիչին կառաջարկի որպես Սերբիայի հաջորդ փոխվարչապետ և պաշտպանության նախարար։ Հոկտեմբերի 24-ին հրաժարական է տվել Նովի Սադի քաղաքապետի պաշտոնից և երկու օր անց նրան փոխարինել է Միլան Ջուրիչը։ Վուչևիչը երդվել է որպես փոխվարչապետ և պաշտպանության նախարար հոկտեմբերի 26-ին։ Կարծիքներ են եղել, որ Վուչիչը կփոխարինի Վուչիչին Սերբիայի առաջադիմական կուսակցության նախագահի պաշտոնում նրա հնարավոր հրաժարականից հետո:

2023 թվականի ապրիլին՝ Պենտագոնի փաստաթղթերի արտահոսքից հետո, փաստաթղթեր են հայտնվել այն մասին, որ Սերբիան համաձայնել է զենք վաճառել ուկրաինական բանակին՝ ռուսական ուժերի դեմ պայքարելու համար: Վուևիչը հերքել է մեղադրանքները՝ դրանք անվանելով կեղծ և ասել, որ Սերբիան զենք չի վաճառել և չի վաճառի հակամարտող կողմերից ոչ մեկին։ Ենթադրել է, որ ինչ-որ մեկը փորձում է ապակայունացնել իրավիճակը երկրում և Սերբիան ներքաշել հակամարտության մեջ։ Միաժամանակ չի բացառել, որ սերբական զենքի որոշակի քանակություն մարտական գոտի է մտել այլ ճանապարհով։

### Սերբական առաջադիմական կուսակցության նախագահ (2023 թվականից)
2023 թվականի մայիսի 27-ին Վուչևիչը ընտրվել է ՍԱԿ-ի նախագահ։ Նա նաև հաստատել է, որ հունիսի վերջին ՍԱԿ-ը կմիանա Վուչիչի հայտարարած Ժողովրդական շարժում հանուն պետության կուսակցությանը։ Լրագրող Անա Լալիչը փոփոխությունը որակել է որպես «կոսմետիկ»։

### Սերբիայի վարչապետ (2024–2025 թվականներ)
2024 թվականի մայիսի 2-ին Սերբիայի Ազգային ժողովը Վուչևիչին ընտրել է Սերբիայի վարչապետ։

2025 թվականի հունվարի 28-ին Վուչևիչը հրաժարական է տվել Նովի Սադի երկաթուղային կայարանում հովանոցի փլուզման, ինչպես նաև Նովի Սադում Սերբական առաջադիմական կուսակցության անդամների վրա ուսանողների վրա հարձակվելու հետ կապված զանգվածային բողոքի ցույցերից հետո: Նա շարունակում է կատարել իր պարտականությունները մինչև Ազգային ժողովի կողմից հրաժարականի ընդունումը:

## Քաղաքական հայացքներ
### Արտաքին քաղաքականություն
Վուչևիչը հանդես է գալիս Եվրամիությանը Սերբիայի անդամակցության օգտին՝ միաժամանակ հայտարարելով, որ Սերբիան չի կարող անդամակցել Եվրամիությանը՝ «զգալով նվաստացում և ամոթ», քանի որ այդ դեպքում նա երբեք չի լինի ԵՄ-ի լավ անդամ: 2019 թվականի մարտի 24-ին Վուչևիչը հայտարարել է, որ ՆԱՏՕ-ի կողմից Հարավսլավիայի ռմբակոծումը ռազմական հանցագործություն է: Դեմ է Ռուսաստանի դեմ պատժամիջոցներին 2022 թվականին Ուկրաինա ներխուժելու պատճառով:

### Կոսովոյի հարց
Վուչևիչը դեմ է Կոսովոյի անկախության ճանաչմանը` հավելելով, որ Կոսովոն «մեր ժողովրդի և մեր երկրի պետականություն ձևավորող ԴՆԹ-ն է»:

## Անձնական կյանք
Վուչևիչի հայրը՝ Զորանը, եղել է իրավաբան և ՍԱԿ-ի բարձրաստիճան անդամ, որը 2004-2007 թվականներին զբաղեցրել է Նովի Սադի քաղաքային ժողովի նախագահի պաշտոնը: Նրա հայրը մահացել է 2021 թվականին։ Հոր կողմից ծագումով Չեռնոգորիայից սերբ է, նրա ընտանիքը սերում է Պոդգորիցայի մոտ գտնվող Բեզովո գյուղից և պատկանում է Կուչի ցեղին։ Նրա հայրական նախապապը մահացել է Առաջին համաշխարհային պատերազմում, իսկ հայրական պապը մահացել է Երկրորդ համաշխարհային պատերազմում։

Վուչևիչը ամուսնացած է և ունի երկու որդի։

## Ծանոթագրություններ

## Արտաքին հղումներ

Կատեգորիա:Կուսակցությունների առաջնորդներ
Կատեգորիա:Պետության գործող ղեկավարներ
Կատեգորիա:Սերբիայի վարչապետներ
Կատեգորիա:Սերբիայի քաղաքական գործիչներ